Pavel Malovič

Pavel Malovič  (* 23. júl 1952, Bratislava) je lekár, publicista a folkový pesničkár.

 Životopis 
Vyštudoval Lekársku fakultu UK v Bratislave. Po skončení školy pracoval na II. internej a kardiologickej klinike FN Bratislava, v roku 1980 nastúpil na Kliniku telovýchovného lekárstva Univerzitnej nemocnice v Bratislave. Od roku 1990 pôsobí na tejto klinike ako primár.

Jeho profesionálnou doménou je šport a športová medicína. Bol lekárom futbalových mládežníckych družstiev Slovana Bratislava, hokejistov Dukly Hodonín, turnajov československej reprezentácie karate a i. V rokoch 1986 až 1993 bol lekárom česko-slovenskej futbalovej reprezentácie, v rokoch1994 až 2001 pôsobil ako lekár slovenskej futbalovej reprezentácie. Od roku 2002 je lekárom slovenskej futbalovej reprezentácie do 21 rokov. Zároveň je od roku 2000 osobným lekárom slovenského tenistu Dominika Hrbatého. V európskom futbale patrí medzi služobne najstarších reprezentačných lekárov. 

Dlhoročne pôsobí v štruktúrach zdravotných komisií futbalového zväzu na rôznych funkciách. V rokoch 1983 až 1993 bol podpredsedom a neskôr predsedom Zdravotnej komisie Československého futbalového zväzu, od roku 1983 je predsedom Zdravotnej komisie Slovenského futbalového zväzu.

Od roku 2002 pracuje pre UEFA ako dopingový komisár. V rokoch 2000 až 2009 pôsobil vo funkcii viceprezidenta Antidopingového výboru Slovenskej republiky.

Okrem praktickej medicíny sa venuje aj pedagogickej a prednáškovej činnosti, pôsobí ako odborný asistent na katedre Telovýchovného lekárstva Lekárskej fakulty UK v Bratislave.

Popri profesionálnej dráhe športového lekára sa Pavel Malovič venuje aj množstvu ďalších, nemedicinálnych aktivít. Významná je najmä jeho dlhoročná publicistická činnosť. Jej spektrum siaha od vedeckých a vedecko-popularizačných článkov z oblasti medicíny a well-beingu cez literatúru až po hudobnú publicistiku. Pravidelne publikuje v odbornej a  populárnej tlači (SME, Trend, Šport, Pravda, Profit, Zdravie, Playboy, Futbal magazín, ARCH a i.), vo viacerých printových médiách má stálu rubriku. 

Je aktívny aj ako folkový hudobník. Od roku 1979 je členom združenia pesničkárov SLNOVRAT, 
v rámci ktorého hral na mnohých významných hudobných podujatiach osemdesiatych rokov (Blues na Dunaji, Folkfórum Bratislava, Koncert Populáru, Folkový kolotoč Ostrava, Martinské Folkfórum, Poetická Lýra a i.) 
a s ktorým vydal viacero albumov (Folkový kolotoč, Nikdy tak nebolo, Triquetra a i.). Písal texty pre slovenskú pesničkárku Zuzanu Homolovú, 
jeho texty mali v repertoári aj Janko Lehotský, Pavol Habera a skupiny Jednofázové kvasenie a Propeler.

 Odborné a popularizačné knihy 
 Tejping. Spevňovanie kĺbov špeciálnymi lepiacimi páskami  (PAMIKO 1993)
 Masáž ako prostriedok regenerácie (PAMIKO 1994)  - spoluautor
 Telovýchovnolekárske vademecum (Slovenská spoločnosť telovýchovného lekárstva 1997)  - spoluautor
 Výživa športujúcich detí a mládeže (ARM 333 1998)
 Jazdím, teda som (fit) (IKAR 2001) 
 Mlado až do staroby (a ešte aj v nej)  (IKAR 2003) 
 Sila osobnosti alebo ako neprehrať sám so sebou... (OZ Športom proti drogám 2004) - spoluautor
 Psychológia zdravia v praxi (Národný ústav srdcových a cievnych chorôb 2009)  - spoluautor
 Ako si udržať mladosť (HAXX, 2015)                   

 Hudobné nahrávky 
 Folkový kolotoč LP, CD (Opus 1990)
 Slnovrat: Slnovrat v Čiernom havranovi 2CD (vlastný náklad 1992)
 Pesničkári slovenskí: Pavel Malovič (STV 1992) – televízny profil
 Pesničkári slovenskí (CD príloha ku knihe Folk na Slovensku – Hudobné centrum 2006)
 Slnovrat: Nikdy tak nebolo 2CD (Indies Happy Trails 2009)
 Slnovrat: Triquetra CD (Indies Happy Trails 2012)

 Piesňové texty a poézia 
CD a  LP:
 Zuzana Homolová: Čas odchádza z domu (Opus 1989)
 Zuzana Homolová: Homolová & Stivín (Opus 1991)
 Jednofázové kvasenie: Druhý pes, tretia fáza (Pavian Records 2012)
Knihy:
 Združenie pesničkárov Slnovrat – texty 1979-1987 (Meritum 1995)
 Prírodný materiál (Meritum 1998)
 Tvar mojej tváre (F. R. & G. 2017)                   

 Referencie 

 Externé odkazy 
 Národná encyklopédia športu 


Kategória:Slovenskí lekári
Kategória:Slovenskí spisovatelia
Kategória:Slovenskí publicisti
Kategória:Slovenskí textári piesní
Kategória:Folkoví hudobníci
Kategória:Osobnosti z Bratislavy